b"\n_START_ARTICLE_\nEsgl\xc3\xa9sia del Carme de Manresa\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia d'una nau amb passadissos laterals de menor al\xc3\xa7ada. Voltes de creueria, amb clau, separades per quatre arcs torals apuntats. Una s\xc3\xa8rie d'arcs formers separen la nau dels passadissos laterals. T\xc3\xa9 absis poligonal, volta nervada i arc triomfal sobre pilastres. Les capelles laterals estan inacabades. A l'exterior s'aprecien les restes de l'antiga sagristia del s.XVIII (a un costat de l'absis). L'esgl\xc3\xa9sia presenta estructura de formig\xc3\xb3, paraments de paredat com\xc3\xba i totxo amb revestiments de pedra buixardada.\n_START_SECTION_\nHist\xc3\xb2ria\n_START_PARAGRAPH_\nEl 1308 els conselleres de la ciutat donen perm\xc3\xads als PP. Carmelites per fundar un convent i una esgl\xc3\xa9sia, dos edificis g\xc3\xb2tics que es constru\xc3\xafren al segle XIV. En concret, la seva construcci\xc3\xb3 comen\xc3\xa7\xc3\xa0 l'any 1322 pel mestre Berenguer de Montagut, arquitecte de la Seu i Santa Maria del Mar a Barcelona, formant part del convent dels frares carmelites. Conta la tradici\xc3\xb3 que en aquesta esgl\xc3\xa9sia hi tingu\xc3\xa9 lloc el 21 de febrer del 1345 el Miracle de la llum: l'aparici\xc3\xb3 d'una llum misteriosa, que va venir de la muntanya de Montserrat fins a l'esgl\xc3\xa9sia del Carme._NEWLINE_Iniciada el mateix any que la Seu, es va aixecar en el lloc on hi havia hagut el Castell del Puigmercadal. El 1337 ja estava constru\xc3\xafda la primera capella, per\xc3\xb2 no va ser fins a finals del segle XV que s'acabaren les obres del temple. La construcci\xc3\xb3 era d'una \xc3\xbanica nau amb sis trams de voltes, absis poligonal de set cares i capelles laterals entre els contraforts. Tamb\xc3\xa9 tenia un claustre d'estil g\xc3\xb2tic, m\xc3\xa9s petit i m\xc3\xa9s elaborat que l'actual._NEWLINE_El 1885 l'esgl\xc3\xa9sia g\xc3\xb2tica es mant\xc3\xa9 amb la fa\xc3\xa7ana inacabada. L'edifici va ser incendiat i enderrocat pedra a pedra els mesos de setembre i octubre de l'any 1936 durant la guerra civil per les brigades d'atur for\xc3\xa7\xc3\xb3s. Actualment ha estat reempla\xc3\xa7at per un edifici neog\xc3\xb2tic inacabat. Durant l'enderrocament, el manres\xc3\xa0 Llu\xc3\xads Rubiralta i Garriga va descobrir, mentre feia les darreres fotografies de l'esgl\xc3\xa9sia, un conjunt de 66 objectes de cer\xc3\xa0mica del segle XIV de gran valor, que es coneixen amb el nom de Cer\xc3\xa0mica Manresana._NEWLINE_Entre els anys 1940 i 1952 el franquisme va apostar per reconstruir-la, en estil neog\xc3\xb2tic, tot i que actualment encara resta la fa\xc3\xa7ana inacabada."